**ORDIN**

**pentru stabilirea condițiilor și metodologiei privind avizarea înfiinţării spitalelor private, avizarea structurii organizatorice și avizarea modificării acesteia, precum și pentru stabilirea unor măsuri organizatorice în vederea aprobării/avizării structurii organizatorice a spitalelor publice și a modificării acesteia**

 Văzând, Referatul de aprobare nr…………………. al Direcției Personal și Structuri Sanitare, Biroul Structuri Sanitare,

 Având în vedere,

* Prevederile art. IV alin. (3) din Ordonanta Guvernului nr. 18/2021 pentru modificarea şi completarea Legii nr. 95/2006 privind reforma în domeniul sănătăţii şi pentru modificarea unor acte normative în domeniul sănătăţii, precum şi pentru abrogarea art. 4 din Legea nr. 584/2002 privind măsurile de prevenire a răspândirii maladiei SIDA în România şi de protecţie a persoanelor infectate cu HIV sau bolnave de SIDA
* Prevederile art. 4 alin.(2) și art.172 alin. (6), alin. (7) și alin. (8) din Legea nr. 95/2006 privind reforma în domeniul sănătăţii, republicată, cu modificările şi completările ulterioare,
* Prevederile art.4 alin.(1) pct.35, pct.36 și pct.37 din Hotărârea Guvernului nr.144/2010 privind organizarea şi funcţionarea Ministerului Sănătăţii, cu modificările şi completările ulterioare,

În temeiul prevederilor art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

 ministrul sănătății emite următorul:

ORDIN

Art.1. Se aprobă condițiile și metodologia privind avizarea înființării spitalelor private, avizarea structurii organizatorice, precum și avizarea modificării acesteia, potrivit Anexei nr.1 la prezentul ordin.

Art.2. Se aprobă unele măsuri organizatorice în vederea aprobării structurii organizatorice, precum și a modificării acesteia, pentru spitalele publice din rețeaua proprie a Ministerului Sănătății, potrivit Anexei nr.2 la prezentul ordin.

Art.3. Se aprobă unele măsuri organizatorice în vederea avizării structurii organizatorice, precum și a modificării acesteia, pentru spitalele publice din rețeaua sanitară proprie a ministerelor, altele decâtcele ale Ministerului Sănătății, a instituțiilor publice și a autorităților administrației publice locale, potrivit Anexei nr.3 la prezentul ordin.

Art. 4. Prezentul ordin se publică în Monitorul Oficial al României, Partea I.

**MINISTRUL SĂNĂTĂȚII**

**Prof. Univ. Dr. ALEXANDRU RAFILA**

**Anexa nr.1**

**Condițiile și metodologia privind avizarea înființării spitalelor private, avizarea structurii organizatorice, precum și avizarea modificării acesteia**

**CAPITOLUL I**

**Condițiile privind avizarea înființării spitalelor private, avizarea structurii organizatorice, precum și avizarea modificării acesteia**

**Art. 1.** Pentru avizarea înfiinţării spitalelor private, solicitantul are obligația să transmită Ministerului Sănătății, în atenția structurii de specialitate cu atribuții în domeniu, următoarele documente:

1. solicitarea reprezentantului legal care va cuprinde obligatoriu: numărul de înregistrare la nivelul emitentului, elementele de identificare ale solicitantului și datele de contact ale reprezentantului legal;
2. actul de înfiinţare / de constituire a formei de organizare sau de dobândire a personalității juridice, după caz, S.R.L., S.A., asociații, fundații, regii autonome, culte recunoscute, conform legislaţiei în vigoare;
3. actul prin care se adeverește că solicitantul are ca domeniu de activitate în actul de înfiinţare / de constituire și activitatea/activitățile pentru care solicită avizarea, iar în cazul asociațiilor, fundațiilor, regiilor autonome și a cultelor recunoscute, actul constitutiv are prevăzută și activitatea pentru care se solicită avizarea;
4. actele care dovedesc posesia sau dreptul de folosință în mod legal a spațiului sau imobilulului/terenului în care se înființează și funcționează spitalul privat sau, după caz, a terenului pe care urmează să se construiască spitalul;
5. certificatul de urbanism:
6. hotărârea organelor de conducere în cazul asociațiilor, fundațiilor, regiilor autonome, S.R.L., S.A. prin care solicită înfiinţarea spitalului;
7. denumirea secțiilor, compartimentelor, laboratoarelor, serviciilor medicale, propuse spre înființare respectă reglementările privind denumirile şi codificarea structurilor organizatorice (secţii, compartimente, laboratoare, cabinete) ale unităţilor sanitare din România, potrivit normelor legale în vigoare;
8. raportul privind conformarea proiectului la prevederile legale incidente generale și specifice pentru avizarea înființării unui spital privat, documentul emis de direcţia de sănătate publică judeţeană / a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;
9. studiul de impact asupra stării de sănătate a populației și/sau studiul de impact asupra mediului, după caz.

**Art. 2.** (1) Pentru avizarea structurii organizatorice a unui spital privat, solicitantul are obligația să transmită Ministerului Sănătății, în atenția structurii de specialitate cu atribuții în domeniu, următoarele documente:

1. solicitarea reprezentantului legal care va cuprinde obligatoriu: numărul de înregistrare la nivelul emitentului, elementele de identificare ale solicitantului și datele de contact ale reprezentantului legal;
2. avizul Ministerului Sănătății pentru înființarea spitalului prevăzut la art.1 din prezenta anexă;
3. documentul din care rezultă faptul că structura organizatorică a spitalului respectă prevederile avizului menționat la litera a);
4. documentul din care rezultă respectarea prevederilor legale în vigoare, specifice, pentru structurile organizatorice aferente spitalului;
5. documentul din care rezultă respectarea prevederilor legale în vigoare referitoare la categoriile de personal și la pregătirea profesională a acestuia, potrivit structurii organizatorice propuse și a specificului activităților desfășurate;
6. documentul din care rezultă modalitatea de asigurare a continuității asistenţei medicale;
7. documentul din care rezultă existența dotărilor necesare structurii, prevăzute de legislația incidentă în vigoare;
8. documentul din care rezultă respectarea prevederilor legale în vigoare privind asigurarea utilităților, a hranei, a serviciilor medicale, a serviciilor gospodărești, a condițiilor de igienă și curățenie, necesare funcționării corespunzătoare;
9. raportul privind conformarea proiectului la prevederile legale incidente generale și specifice pentru avizarea structurii spitalului privat, document emis de direcţia de sănătate publică judeţeană / a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;

**Art. 3.** Pentru avizarea modificării structurii organizatorice a unui spital privat, prin reorganizare, restructurare, schimbarea sediului și a denumirilor,solicitantul are obligația să transmită Ministerului Sănătății, în atenția structurii de specialitate cu atribuții în domeniu, următoarele documente:

1. solicitarea reprezentantului legal care va cuprinde obligatoriu: numărul de înregistrare la nivelul emitentului, elementele de identificare ale solicitantului și datele de contact ale reprezentantului legal;
2. dovada dreptului de folosință, în mod legal al spațiilor în care urmează să funcționeaze;
3. documentul din care rezultă structura de personal, care este conformă noilor cerințe, a modificărilor de structură organizatorică propuse și a prevederilor legale în vigoare, incidente;
4. documentul din care rezultă existența dotărilor necesare funcționării noilor structuri, prevăzute de legislația incidentă în vigoare dotările necesare, prevăzute de prevederile legale în vigoare;
5. documentul din care rezultă că modificările structurii organizatorice propuse respectă prevederile legale în vigoare privind asigurarea utilităților necesare și a serviciilor gospodărești, după caz, necesare funcționării corespunzătoare și a condițiilor de igienă și curățenie din spital;
6. documentul din care rezultă că denumirea secțiilor, compartimentelor, laboratoarelor, serviciilor medicale, propuse spre modificare respectă reglementările privind denumirile şi codificarea structurilor organizatorice (secţii, compartimente, laboratoare, cabinete) ale unităţilor sanitare din România, potrivit normelor legale în vigoare;
7. raportul privind conformarea proiectului la prevederile legale incidente generale și specifice pentru avizarea structurii spitalului privat, document emis de direcţia de sănătate publică judeţeană / a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;
8. studiul de impact asupra stării de sănătate a populației și/sau studiul de impact asupra mediului, după caz.

**CAPITOLUL II**

**Metodologia privind avizarea înfiinţării spitalului privat, avizarea structurii organizatorice, precum şi avizarea modificării acesteia**

**Art. 4.** Documentația necesară a fi depusă pentru avizarea înfiinţării spitalului, avizarea structurii organizatorice, precum şi avizarea modificării acesteia prevăzută la art. 1-3 din prezenta anexă, se transmite Ministerului Sănătății, prin email sau poștă.

**Art. 5.** Structura de specialitate din cadrul Ministerului Sănătății, verifică și analizează documentele primite cu privire la solicitarea de avizare a înfiinţării spitalului, avizarea structurii organizatorice, precum şi avizarea modificării acesteia. În situația în care:

1. Documentația este completă, se dă curs solicitării și, ulterior, în termen de 60 de zile lucrătoare, de la primirea acesteia la nivelul structurii de specialitate cu atribuții în domeniu din cadrul Ministerului Sănătății, se emite avizul pentru înfiinţarea spitalului, pentru structura organizatorică a spitalului, pentru modificarea acesteia, după caz, în vederea comunicării;
2. Documentația este incompletă și/sau prezintă neclarități, se solicită completări și/sau clarificări. În cazul netransmiterii unui răspuns în termen de 30 de zile lucrătoare, documentația depusă se consideră neconformă și propunerea pentru avizarea înfiinţării, avizarea structurii organizatorice, precum şi avizarea modificării acesteia, după caz, se respinge și se comunică solicitantului un înscris în acest sens;
3. Propunerea pentru avizarea înfiinţării, avizarea structurii organizatorice, precum şi avizarea modificării acesteia, după caz, nu respectă prevederile legale incidente în vigoare, se respinge și se comunică solicitantului un înscris în acest sens în termen de 30 de zile lucrătoare de la primirea solicitării la nivelul structurii de specialitate cu atribuții în domeniu din cadrul Ministerului Sănătății.

**Anexa nr. 2**

**Măsuri organizatorice în vederea aprobării structurii organizatorice, precum și a modificării acesteia pentru spitalele publice din rețeaua proprie a Ministerului Sănătății**

**Art.1**. În vederea aprobării structuriiorganizatorice a unui spital public din reţeaua proprie a Ministerului Sănătăţii, se transmit Ministerului Sănătății, în atenția structurii de specialitate cu atribuții în domeniu, următoarele documente:

a) solicitarea managerului spitalului public din rețeaua proprie a Ministerului Sănătății, care va cuprinde obligatoriu: numărul de înregistrare la nivelul emitentului, elementele de identificare ale solicitantului și datele de contact ale reprezentantului legal;

b) raportul privind conformarea proiectului la prevederile legale incidente generale și specifice pentru aprobarea structurii spitalului public, document emis de direcţia de sănătate publică judeţeană / a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;

c) memoriul tehnic, care va cuprinde următoarele:

1. descrierea detaliată a spațiului / a structurii care urmează să fie organizată, precum și a circuitelor funcţionale respective, cu respectarea reglementărilor în vigoare;
2. tipul de structură propus (spitalizare continuă, spitalizare de zi, cabinete medicale de specialitate ambulatorii, îngrijiri paliative, hemodializă, îngrijiri la domiciliu, servicii / compartimente paraclinice, telemedicină, etc.);
3. informații privind dotările spitalului, astfel cum prevede legislația incidentă în vigoare, în funcție de structurile solicitate și specificul activităților desfășurate;
4. informații privind categoriile de personal, precum și pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum și specificul activităților desfășurate;
5. orice alte date / informații pe care spitalul le consideră utile;

d) copia ordinului ministrului sănătății și a anexei aferente prin care s-a aprobat structura organizatorică ce urmează a fi modificată;

e) certificatul de urbanism și autorizația de construire pentru structuri modulare, în situația în care spitalul deține astfel de construcții

**Art.2**. În vederea aprobării modificării structurii organizatorice a unui spital public din rețeaua proprie a Ministerului Sănătății, se transmit Ministerului Sănătății, în atenția structurii de specialitate cu atribuții în domeniu, următoarele documente:

a) solicitarea managerului spitalului public din rețeaua proprie a Ministerului Sănătății, care va cuprinde obligatoriu: numărul de înregistrare la nivelul emitentului, elementele de identificare ale solicitantului și datele de contact ale reprezentantului legal;

b) raportul privind conformarea proiectului la prevederile legale incidente generale și specifice pentru aprobarea structurii spitalului public, document emis de direcţia de sănătate publică judeţeană / a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;

c) memoriul tehnic, care va cuprinde următoarele:

1. prezentarea clară și concisă a argumentelor ce stau la baza modificării de structură propusă;
2. descrierea detaliată a spațiului / a structurii care urmează să fie reorganizată, precum și a circuitelor funcţionale respective, cu respectarea reglementărilor în vigoare;
3. tipul de structură propus (spitalizare continuă, spitalizare de zi, cabinete medicale de specialitate ambulatorii, îngrijiri paliative, hemodializă, îngrijiri la domiciliu, servicii / compartimente paraclinice, telemedicină);
4. informații privind dotările suplimentare, astfel cum prevede legislația incidentă în vigoare, în funcție de structurile solicitate și specificul activităților desfășurate;
5. informații privind categoriile de personal suplimentare, precum și pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum și specificul activităților desfășurate;
6. indicatori statistici, după caz;
7. orice alte date / informații pe care spitalul le consideră utile;

d) copia ordinului ministrului sănătății și a anexei aferente prin care s-a aprobat structura organizatorică ce urmează a fi modificată;

e) certificatul de urbanism și autorizația de construire pentru structuri modulare, în situația în care spitalul deține astfel de construcții.

**Art.3**. Documentele prevăzute la art. 1 și art.2 din prezenta anexă se transmit la sediul Ministerului Sănătății, prin email sau poștă, în atenția structurii de specialitate cu atribuții în domeniu.

**Art.4.** Structura de specialitate din cadrul Ministerului Sănătății, verifică și analizează documentele primite cu privire la solicitarea de aprobare a structurii / a modificării acesteia. În situația în care:

1. Documentația este completă, se dă curs solicitării și, ulterior, în termen de 90 de zile lucrătoare de la primirea acesteia la nivelul structurii de specialitate cu atribuții în domeniu din cadrul Ministerului Sănătății, se emite ordinul ministrului sănătății și anexa la ordin pentru aprobarea structurii spitalului public / ordinului ministrului sănătății privind modificarea anexei la ordinul pentru aprobarea structurii, după caz, în vederea comunicării;
2. Documentația este incompletă și/sau prezintă neclarități, se solicită completări și/sau clarificări, după caz. În cazul netransmiterii unui răspuns în termen de 30 de zile lucrătoare, documentația depusă se consideră neconformă și propunerea pentru aprobarea structurii organizatorice / modificarea acesteia, după caz, se respinge și se comunică solicitantului un înscris în acest sens;
3. Propunerea pentru aprobarea structurii organizatorice, precum şi aprobarea modificării acesteia, după caz, nu respectă prevederile legale incidente în vigoare, se respinge și se comunică solicitantului un înscris în acest sens în termen de 30 de zile lucrătoare de la primirea solicitării la nivelul structurii de specialitate cu atribuții în domeniu din cadrul Ministerului Sănătății.

**Anexa nr. 3**

**Măsuri organizatorice în vederea avizării structurii organizatorice, precum și a modificării acesteia pentru spitalele publice din rețeaua sanitară proprie a ministerelor, altele decât cele ale Ministerului Sănătății, a instituțiilor publice și a autorităților administrației publice locale**

**Art.1**. În vederea avizării structurii organizatorice a unui spital public din rețeaua sanitară proprie a ministerelor, altele decât cele ale Ministerului Sănătății, a instituțiilor publice și a autorităților administrației publice locale**,** se transmit Ministerului Sănătății, în atenția structurii de specialitate cu atribuții în domeniu, următoarele documente:

a) solicitarea managerului spitalului public, care va cuprinde obligatoriu: numărul de înregistrare la nivelul emitentului, elementele de identificare ale solicitantului, datele de contact ale reprezentantului legal și dovada înștiințării ordonatorului principal de credite cu privire la propunerea sa;

b) raportul privind conformarea proiectului la prevederile legale incidente generale și specifice pentru aprobarea structurii spitalului public, document emis de direcţia de sănătate publică judeţeană / a municipiului Bucureşti / structura de specialitate a ministerului de resort, ca urmare a evaluării proiectului respectiv, cu cel mult 6 luni anterior solicitării;

c) memoriul tehnic, care va cuprinde următoarele:

1. descrierea detaliată a spațiului / a structurii care urmează să fie organizată, precum și a circuitelor funcţionale respective, cu respectarea reglementărilor în vigoare;
2. tipul de structură propus (spitalizare continuă, spitalizare de zi, cabinete medicale de specialitate ambulatorii, îngrijiri paliative, hemodializă, îngrijiri la domiciliu, servicii / compartimente paraclinice, telemedicină);
3. informații privind dotările spitalului public, astfel cum prevede legislația incidentă în vigoare, în funcție de structurile solicitate și specificul activităților desfășurate;
4. informații privind categoriile de personal, precum și pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum și specificul activităților desfășurate;
5. orice alte date / informații pe care spitalul le consideră utile;

d) copia avizului Ministerului Sănătății pentru structura organizatorică anterioară a spitalului;

e) certificatul de urbanism și autorizația de construire pentru structuri modulare, în situația în care spitalul deține astfel de construcții.

**Art.2**. În vederea avizării modificării structurii organizatorice a unui spital public din rețeaua sanitară proprie a ministerelor, altele decât cele ale Ministerului Sănătății, a instituțiilor publice și a autorităților administrației publice locale, se transmit Ministerului Sănătății, în atenția structurii de specialitate cu atribuții în domeniu, următoarele documente:

a) solicitarea managerului spitalului public, care va cuprinde obligatoriu: numărul de înregistrare la nivelul emitentului, elementele de identificare ale solicitantului, datele de contact ale reprezentantului legal și dovada înștiințării ordonatorului principal de credite cu privire la propunerea sa;

b) raportul privind conformarea proiectului la prevederile legale incidente generale și specifice pentru aprobarea structurii spitalului public, document emis de direcţia de sănătate publică judeţeană / a municipiului Bucureşti / structura de specialitate a ministerului de resort, ca urmare a evaluării proiectului respectiv, cu cel mult 6 luni anterior solicitării;

c) copia avizului Ministerului Sănătății pentru structura organizatorică a spitalului public;

d) memoriul tehnic, care va cuprinde următoarele:

1. prezentarea clară și concisă a argumentelor ce stau la baza modificării de structură propusă;
2. descrierea detaliată a spațiului / a structurii care urmează să fie reorganizată, precum și a circuitelor funcţionale respective, cu respectarea reglementărilor în vigoare;
3. tipul de structură propus (spitalizare continuă, spitalizare de zi, cabinete medicale de specialitate ambulatorii, îngrijiri paliative, hemodializă, îngrijiri la domiciliu, servicii / compartimente paraclinice, telemedicină);
4. informații privind dotările suplimentare, astfel cum prevede legislația incidentă în vigoare, în funcție de structurile solicitate și specificul activităților desfășurate;
5. informații privind categoriile de personal suplimentare, precum și pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum și specificul activităților desfășurate;
6. indicatori statistici, după caz;
7. orice alte date / informații pe care spitalul le consideră utile;

e) certificatul de urbanism și autorizația de construire pentru structuri modulare, în situația în care spitalul deține astfel de construcții.

**Art.3**. Documentele prevăzute la art. 1 și art.2 din prezenta anexă se transmit la sediul Ministerului Sănătății, prin email sau poștă, în atenția structurii de specialitate cu atribuții în domeniu.

**Art.4.** Structura de specialitate din cadrul Ministerului Sănătății, verifică și analizează documentele primite cu privire la solicitarea de aprobare a structurii / a modificării acesteia. În situația în care:

1. Documentația este completă, se dă curs solicitării și, ulterior, în termen de 60 de zile lucrătoare de la primirea acesteia la nivelul structurii de specialitate cu atribuții în domeniu din cadrul Ministerului Sănătății, se emite avizul Ministerului Sănătății pentru structura spitalului public / pentru modificarea structurii, după caz, în vederea comunicării;
2. Documentația este incompletă și/sau prezintă neclarități, se solicită completări și/sau clarificări. În cazul netransmiterii unui răspuns în termen de 30 de zile lucrătoare, documentația depusă se consideră neconformă și propunerea pentru avizarea structurii spitalului public / pentru avizarea modificării structurii, după caz, se respinge și se comunică solicitantului un înscris în acest sens.
3. Propunerea pentru avizarea structurii organizatorice, precum şi avizarea modificării acesteia, după caz, nu respectă prevederile legale incidente în vigoare, se respinge și se comunică solicitantului un înscris în acest sens în termen de 30 de zile lucrătoare de la primirea solicitării la nivelul structurii de specialitate cu atribuții în domeniu din cadrul Ministerului Sănătății.